**ELŐTERJESZTÉS**

**Szombathely Megyei Jogú Város Közgyűlése**

**Gazdasági és Városstratégiai Bizottságának**

**2017. június 12-i ülésére**

**Javaslat Szombathely Megyei Jogú Város Hosszú Távú Településfejlesztési Koncepciójának és Integrált Településfejlesztési Stratégiájának átfogó felülvizsgálatára**

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012 (XI.8.) Korm. rendelet 7. § előírja, hogy az önkormányzat az integrált településfejlesztési stratégiáját legalább négyévente áttekinti, ellenőrzi, és dönt arról, hogy továbbra is változatlan tartalommal alkalmazza, módosítja, vagy újat készít.

Szombathely Megyei Jogú Város Közgyűlése 283/2014. (VI.19.) Kgy. sz. határozatával hagyta jóvá Szombathely Megyei Jogú Város Hosszú Távú Településfejlesztési Koncepcióját és Integrált Településfejlesztési Stratégiáját. Az eltelt három év során az Önkormányzat még nem tekintette át, és nem ellenőrizte tartalmi szempontból, hogy az ITS változatlan tartalommal megfelelne-e annak a törvényi előírásnak, hogy az integrált településfejlesztési stratégia: a településfejlesztési koncepcióban foglalt környezeti, társadalmi és gazdasági célok megvalósítását egyidejűleg szolgáló középtávú fejlesztési program. A megváltozott körülmények következtében a döntés megalapozását szolgáló áttekintés és ellenőrzés önmagában is egy hosszabb munkafolyamat, ami 2018-ban hozhatja meg eredményeit.

2014 júniusa óta jelentős településfejlesztési döntések születtek és kiemelt fejlesztések kezdődtek meg (pl. sportkomplexum, Modern Városok Program, északi iparterület stb.), valamint számtalan elképzelés megfogalmazódott, illetve konkretizálódott a stratégiához illeszkedő további városfejlesztési beavatkozásokra vonatkozóan, amelyek visszacsatolása a stratégiába nagymértékben elősegíthetné 2018 után történő megvalósításukat (pl. ipari területek fejlesztése, városközpont rehabilitációja és fejlesztése, Intermodális Csomópont megvalósítása és a hozzá kapcsolódó fejlesztések). Ebben a tekintetben indokolt az ITS frissítése a jóváhagyása óta megfogalmazódott városfejlesztési elképzelések áttekintése alapján.

Az ITS-ben foglaltak alapján előrehaladott állapotban van a 2014-2020 fejlesztési időszakban az ITP és a Modern Városok Program keretében támogatásokból megvalósításra kerülő fejlesztések előkészítése. Az említett beavatkozások és várható eredményeik felülírják a 2018 utáni időszakra vonatkozó középtávú fejlesztési program kiinduló alapjait. A megvalósuló fejlesztések teljesen eltérő helyzetet és folyamatokat jelentenek, megváltozott helyzetértékelést vetítenek előre ahhoz képest, mint amelyek a hatályos ITS Megalapozó Vizsgálatának 2013-2014-ben kidolgozott tartalmi elemeiként a jelenlegi ITS beavatkozásait meghatározták. Ezért a 2018-ban esedékes döntés előkészítése érdekében indokolt a beavatkozások és várható eredményeik áttekintése, mérlegének megvonása, és visszacsatolása az ITS-t megalapozó helyzetértékelésbe.

Az Országos Fejlesztési és Területfejlesztési Koncepció (OFTK) szintén 2014-ben került elfogadásra az Országgyűlés által, amelynek felülvizsgálatát a Nemzetgazdasági Minisztérium 2017 év elején már megkezdte. A minisztérium felkérte a városokat, hogy a felülvizsgálathoz információkat, részanyagokat küldjenek saját magukra vonatkozóan. E feladat elvégzéséhez is szükséges az ITS áttekintése és aktualizálása. Mindemellett a Megyei Jogú Városok Szövetségének Területfejlesztési Albizottsága a legutóbbi ülésén javaslatot tett a városoknak arra, hogy városi terveik felülvizsgálatát kezdjék meg.

Esedékes egyúttal a város rendezési tervének átfogó felülvizsgálata is, amely a stratégiai dokumentumokban foglaltakkal a 314/2012. (XI. 8.) Korm. rendeletben részletezettek szerinti szoros összefüggésben áll, így annak elkészítése kapcsán is indokolttá válik az ITS aktualizálása.

A 2014 júniusa óta megszületett településfejlesztési döntések és elképzelések, a 2014-2020 időszak fejlesztései és várható eredményei, valamint az időközben kedvező irányban átalakult gazdasági környezet megváltozott körülményeket jelentenek 2013-2014-hez képest. Új alapokra helyezik a középtávú fejlesztések megfogalmazását és indokolttá teszik a fejlesztési irányok áttekintését, megújítását. Új irányok szükségességét és lehetőségét vetik fel az EU fejlesztési politikájában és eszköztárában 2020-tól várhatóan bekövetkező változások is. Várhatóan jóval nagyobb hangsúlyt fognak kapni a visszatérítendő támogatások. Ez új megközelítéseket és szemléletet, az eddigiektől eltérő jellegű projekteket igényel. Ebből a szempontból szintén indokolt az ITS áttekintése.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. június „ ”**

 **/: Dr. Puskás Tivadar :/**

**Határozati javaslat**

**……../2017. (VI. 12.) GVB sz. határozat**

Szombathely Megyei Jogú Város Közgyűlése Gazdasági és Városstratégiai Bizottsága a „Javaslat Szombathely Megyei Jogú Város Hosszú Távú Településfejlesztési Koncepciójának és Integrált Településfejlesztési Stratégiájának átfogó felülvizsgálatára” című előterjesztést megtárgyalta, és a következő döntést hozta:

A Bizottság Közgyűlés felkéri a polgármestert, hogy Szombathely Megyei Jogú Város Integrált településfejlesztési Stratégiájának a 314/2012 (XI.8.) Korm. rendelet 7. §-a szerint felülvizsgálatáról a „2014-2020 évekre szóló projektek előkészítése” költségvetési sor terhére gondoskodjon és annak eredményét terjessze a Közgyűlés elé.

**Felelős:**  Dr. Puskás Tivadar polgármester

 Illés Károly alpolgármester

 Molnár Miklós alpolgármester

 Dr. Károlyi Ákos jegyző

 (A végrehajtásért felelős:

Szakály Szabolcs, Városfejlesztési Kabinet vezetője

Stéger Gábor, a Közgazdasági és Adó Osztály vezetője)

**Határidő:** A felülvizsgálat dokumentációjának elkészültét követően.